Vil ha erstatning for tort og svie etter overgangssaken.

Stabæk Fotball fikk 100.000 kroner i oppreisning fra Statens sivilrettsforvaltning etter overgangssaken, der klubben og lederne ble blankt frifunnet på alle punkter for svindel i forbindelse med Veigar Páll Gunnarsson-kjøpet.

Aftenposten melder nå at Asker og Bærum tingrett har fått oversendt et nytt søksmål på 9,8 millioner fra klubben.

Fra det opprinnelige beløpet på 14,1 millioner, saksøker Stabæk nå staten ved justis- og beredskapsdepartementet for 9,8 millioner.

– Vi har knadd tallene enda mer enn forrige gang og tatt høyde for at det er en del usikkerhetsmomenter. Vi flyttet for eksempel ut av Telenor Arena og tilbake til Nadderud, og det er noe annet å profilere Nadderud enn Telenor Arena. Samtidig har vi lagt inn utviklingen i sponsormarkedet, sier sier styreleder i Stabæk Fotball, Espen Moe, til Aftenposten.

Saken vil komme opp i Asker og Bærum tingrett i løpet av neste halvår.